短歌曲
作者：白居易
朝代：唐

paragraphs: 世人求富貴，多爲奉嗜欲。
盛衰不自由，得失常相逐。
問君少年日，苦學將干祿。
負笈塵中遊，抱書雪前讀。
布衾不周體，藜茹纔充腹。
三十登宦途，五十被朝服。
奴溫新挾纊，馬肥初食粟。
未敢議歡遊，尚爲名檢束。
耳目聾闇後，堂上調絲竹。
牙齒缺落時，盤中堆酒肉。
彼來此已去，外餘中不足。
少壯與榮華，相避如寒燠。
青雲去地遠，白日經天速。
從古無奈何，短歌聽一曲。